Ideje, kak pawšalu wužiwać, chcedźa do kónca lěta zwoprawdźić
Wojerecy (AK/SN). Prěni raz planuje město Wojerecy lětsa tak mjenowany wobydlerski etat. Z nim chcedźa wot Swobodneho stata Sakskeje připokazanu pawšalu k skrućenju wjesneho ruma zaměrnje wužiwać. Najprjedy dźe wo dohromady 140 000 eurow za lěće 2018 a 2019. Při tym 100 000 eurow za stare a nowe město nałoža a po 8 000 eurach za měšćanske dźěle Němcy, Ćisk, Brětnju-Michałki, Čorny Chołmc a Hórnikecy. W lěće 2020 dóstanu komuny hišće raz 70 000 eurow jako pawšalu přepokazane. Potom chcedźa we Wojerecach 50 000 eurow za stare a nowe město wužiwać kaž tež stajnje 4 000 eurow za mjenowane měšćanske dźěle.
ces_Latn szl_Latn